NÁRODNÁ RADA SLOVENSKEJ REPUBLIKY

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1930/2012

**236a**

# S p o l o č n á s p r á v a

**výborov Národnej rady Slovenskej republiky o výsledku prerokovania vládnemu návrhu zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236)** **vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 282 z 23. októbra 2012 pridelilavládny návrh zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre verejnú správu a regionálny rozvoj

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie a rozpočet (uzn. č. 109 zo dňa 15. novembra 2012)

1. Odporúčanie pre Národnú radu Slovenskej republiky návrh **schváliť**

* Ústavnoprávny výbor Národnej rady Slovenskej republiky (uzn. č. 147 zo dňa 20. novembra 2012)

1. Výbor Národnej rady Slovenskej republiky pre verejnú správu a regionálny rozvoj o predloženom návrhu **nerokoval**, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**. Z celkového počtu 12 poslancov - členov výboru boli prítomní 6 poslanci.

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy:

1. **V čl. I sa za doterajší bod 12 vkladá nový bod 13, ktorý znie:**

„13. V § 4 ods. 4 sa na konci pripája táto veta: „Viceprezidenta finančnej správy na návrh prezidenta vymenúva a odvoláva minister.“.“.

Bod 13 nadobúda účinnosť 1. januára 2013, čo sa premietne do ustanovenia čl. V.

Doterajšie body je potrebné primerane prečíslovať.

Dopĺňa sa spôsob ustanovenia viceprezidenta finančnej správy do jeho funkcie.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. I sa za doterajší bod 13 vkladajú nové body 14 a 15, ktoré znejú:**

„14. V § 5 ods. 3 písmeno h) znie:

„h) plní a zabezpečuje úlohy v oblasti odhaľovania trestných činov spáchaných v súvislosti s porušením daňových predpisov v oblasti dane z pridanej hodnoty a spotrebných daní alebo colných predpisov a zisťovania ich páchateľov,“.

15. V § 5 ods. 3 sa za písmeno h) vkladá nové písmeno i), ktoré znie:

„i) plní a zabezpečuje úlohy v oblasti vyšetrovania trestných činov spáchaných v súvislosti s porušením daňových predpisov v oblasti dane z pridanej hodnoty pri dovoze a spotrebných daní alebo colných predpisov a zisťovania ich páchateľov,“.“.

Doterajšie písmená i) až o) sa označujú ako písmená j) až p).

Body 14 a 15 nadobúdajú účinnosť 1. januára 2013, čo sa premietne do ustanovenia čl. V.

Doterajšie body je potrebné primerane prečíslovať.

V nadväznosti na zlúčenie colnej a daňovej správy, ako aj v súlade s prioritami finančnej správy a akčného plánu boja proti daňovým podvodom má Kriminálny úrad finančnej správy odhaľovať závažné prípady porušovania colných a daňových predpisov. V rámci toho je nutné, aby vecná pôsobnosť v odhaľovaní trestných činov súvisiacich s porušením daňových predpisov nebola limitovaná len na dani z pridanej hodnoty pri dovoze, ale aby mal plné kompetencie pri odhaľovaní dane z pridanej hodnoty aj v intrakomunitárnej, resp. vnútroštátnej oblasti.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. I doterajšom bode 14** sa slovo „i)“ nahrádza slovom „j)“.

Ide o legislatívno-technickú úpravu súvisiacu s bodom 2.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. II sa za doterajší bod 1 vkladá nový bod 2, ktorý znie:**

„2. V § 4 ods. 2 sa za slová „(ďalej len „prezident“)“ vkladajú čiarka a slová „viceprezidenta finančnej správy (ďalej len „viceprezident“)“.“.

Bod 2 nadobudne účinnosť 1. januára 2013, čo sa premietne do ustanovenia čl. V.

Doterajšie body je potrebné primerane prečíslovať.

V zákone č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov sa navrhuje upraviť postavenie viceprezidenta finančnej správy ako nadriadeného.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. II sa za doterajší bod 2 vkladá nový bod 3, ktorý znie:**

„3. V prílohe č. 2 prvý bod znie:

„1. Finančné riaditeľstvo

Funkcia Percentuálny podiel príplatku za riadenie mesačne

1.01 Prezident 30 % až 47 %

1.02 Viceprezident 25 % až 42 %

1.03 Generálny riaditeľ sekcie 20 % až 36 %

1.04 Riaditeľ odboru 15 % až 30 %

1.05 Zástupca riaditeľa odboru

Vedúci samostatného oddelenia 10 % až 22 %

1.06 Vedúci oddelenia 7 % až 16 %

1.07 Zástupca vedúceho oddelenia

Zástupca vedúceho samostatného oddelenia 5 % až 14 %“.“.

Bod 3 nadobudne účinnosť 1. januára 2013, čo sa premietne do ustanovenia čl. V.

Doterajšie body je potrebné primerane prečíslovať.

V prílohe č. 2 k zákonu č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov sa navrhuje rozšíriť škálu doterajších príplatkov za riadenie o príplatok spojený s funkciou viceprezidenta finančnej správy.

**Výbor NR SR pre financie a rozpočet**

**Gestorský výbor odporúča schváliť.**

1. **V čl. III sa za doterajší bod 1 vkladá nový bod 2, ktorý znie:**

„2. V § 21a, § 29 písm. a), § 37 ods. 4, § 43 ods. 1 a § 53 ods. 1 sa vypúšťajú slová „pri dovoze“.“.

Bod 2 nadobudne účinnosť 1. januára 2013, čo sa premietne do čl. V.

Doterajšie body je potrebné primerane prečíslovať.

Navrhuje sa, aby sa zákonné oprávnenia colníkov a ich teoretické a praktické skúsenosti využívali aj v oblasti odhaľovania trestných činov spáchaných v súvislosti s porušovaním daňových predpisov v oblasti dane z pridanej hodnoty v intrakomunitárnej, resp. vnútroštátnej oblasti, čím sa prispeje k potlačovaniu trestnej činnosti a zvýšeniu úspešnosti odhaľovania takýchto trestných činov a znižovaniu daňových únikov.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6 hlasovať s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony (tlač 236a)

bola schválená uznesením gestorského výboru č. 126 z 23. novembra 2012. Výbor určil poslanca **Štefana Hrehu** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 23. novembra 2012

**Daniel D u c h o ň, v.r.**

**predseda**

**Výboru NR SR pre financie a rozpočet**